**REPUBLIKA SRBIJA**

**NARODNA SKUPŠTINA**

**BIBLIOTEKA NARODNE SKUPŠTINE**

**Tema: PARLAMENT AZERBEJDžANSKE REPUBLIKE**

**Datum: 03.12.2014.**

**Br. 08/14**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** [***istrazivanja@parlament.rs*.**](mailto:istrazivanja@parlament.rs) **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

**MILI MEDžLIS AZERBEJDžANSKE REPUBLIKE**

**Uvod**

Mili Medžlis (*Milli Məclis,* azer.) je naziv parlamenta Azerbejdžanske Republike. Parlament je nosilac zakonodavne vlasti u Azerbejdžanskoj Republici. Državna vlast u Azerbejdžanskoj Republici je organizovana po principu podele vlasti na zakonodavnu, izvršnu vlast i sudsku vlast, koje uzajamno sarađuju u skladu sa odredbama važećeg Ustava i nezavisne su u okviru svojih nadležnosti. Ustav, koji je stupio na snagu 5. decembra 1995. godine, donet je posle održanog referenduma 12. novembra 1995. godine. Članom 1. Ustava utvrđeno je da u Azerbejdžanskoj Republici jedini izvor državne vlasti narod Azerbejdžana. Narod Azerbejdžana, u skladu sa članom 2. Ustava, ostvaruje svoje suvereno pravo neposredno putem glasanja, referendumom i preko svojih predstavnika izabranih na opštim, ravnopravnim i direktnim izborima, putem slobodnog, tajnog i ličnog glasanja.

Azerbejdžanska država je demokratska, pravna, sekularna, unitarna republika (član 7. Ustava). Administrativno je podeljena na teritorijalne jedinice: rejone (*rayonlar*, azer.), gradove i jednu autonomnu republiku - Nahčivanska Autonomna Republika (Naxçıvan Muxtar Respublikası). Rejoni se dele na opštine, a dva grada, Baku i Gandža, sy takođe podeljeni na rejone. Deo teritorije Azerbejdžana je pod kontrolom međunarodno nepriznate države Nagorno-Karabah.

**Sastav i organizacija parlamenta**

Mili Medžlis je jednodomni parlament koji se sastoji od 125 poslanika sa petogodišnjim mandatom. Poslanici se biraju na opštim, ravnopravnim i direktnim izborima, putem slobodnog, tajnog i ličnog glasanja. Izbori za svaki novi saziv se održavaju na pet godina prve nedelje u novembru. Za poslanike mogu biti birani državljani Azerbejdžanske Republike koji nisu mlađi od 25 godina. Kandidati za poslanike ne mogu biti: osobe sa dvojinim državljanstvom, osobe koje imaju obaveze prema drugim državama, oni koji rade u izvršnoj i sudskoj vlasti, radno aktivne osobe osim onih koji su na plaćenim poslovima u naučnim, edukativnim i umetničkim oblastima, profesionalna vojna lica, sveštena lica, osobe koje su pravosnažno lišene pravne sposobnosti, osobe osuđene za teško krivično delo na izdržavanju zatvorske kazne na osnovu odluke suda. Regularnost izbora proverava i odobrava Ustavni sud. Nakon verifikacije 83 poslanička mandata, koliko je po Ustavu potrebno da bi Mili Medžlis stekao svoja ovlašćenja, zakazuje se prva sednica u roku od nedelju dana od datuma verifikacije mandata.

Prvi parlamentarni izbori u Azerbejdžanu nakon sticanja nezavisnosti su održani 1995. godine. Poslednji parlamentarni izbori su održani 2010. godine. Vladajuća stranka - Nova partija Azerbejdžana (*Yeni Azərbaycan Partiyası*) je osvojila 71 poslaničko mesto, 41 mesto su osvojili nazavisni kanditati, Građanska partija Solidarnost (Vətəndaş Həmrəyliyi Partiyası) ima 3 poslanika, „Ana Veten“ partija (Ana Vətən Partiyası) ima 2 poslanika a ostalih 8 mesta je raspoređeno na osam manjih opozicionih partija. Izabrano je 20 žena poslanika u parlamentu. Dve glavne opozicone partije, Partija Jednakost (*Müsavat Partiyası*) i Azerbejdžanska partija narodnog fronta (*Azərbaycan Xalq Cəbhəsi Partiyası*), koje su do izbora 2010. imale osam poslaničkih mesta nisu zastupljene u parlamentu. Ukupno u Azerbejdžanu postoje 42 političke partije. Poslaničku grupu može da osnuje najmanje 25 poslanika. Poslanička grupa se ukida ukoliko broj poslanika padne ispod tog broja o čemu se obaveštava parlament, a što se konstatuje na prvoj narednoj sednici.

Mili Medžlis se sastaje u redovnim i vanrednim zasedanjima. Redovna zasedanja se održavaju dva puta godišnje u proleće i jesen. Prolećno zasedanje počinje 1. februara i traje do 31. maja a jesenje zasedanje počinje 30. septembra i traje do 30. decembra. Po pravilu, sednice parlamenta se održavaju najmanje dva puta mesečno. Poslanici su dužni da prisustvuju sednicama osim u periodima odmora dva puta godišnje - od 15. jula do 30. avgusta i od 1. januara do 15. januara, kao i za vreme praznika. Vanredna zasedanja se zakazuju na zahtev Predsednika Azerbejdžanske Republike ili na zahtev 42 poslanika. Sednice su otvorene za javnost i medijski su ispraćene. Sednice parlamenta mogu biti zatvorene za javnost na zahtev Predsednika Azerbejdžanske Republike ili na predlog 83 poslanika.

Predsednik parlamenta rukovodi radom parlamenta u čemu mu pomažu Prvi zamenik predsednika i još dva zamenika. Ukupan broj odbora u parlamentu je 11. *Odbor za zakonodavnu politiku i državnu izgradnju* prati državnu zakonodavnu politiku i primenu zakona i vodeći je odbor za razmatranje i davanje mišljenja na predloge zakona i rezolucija koji se tiču izgradnje države, teritorijalnog suvereniteta, pravosuđa, ustavnih i drugih pitanja. Ostali odbori su: Odbor za bezbednost i odbranu, Odbor za finansijsku politiku, Odbor za prirodne resurse, energetiku i ekologiju, Odbor za agrarnu politiku, Odbor za regionalna pitanja, Odbor za socijalnu politiku, Odbor za nauku i prosvetu, Odbor za kulturu, Odbor za međunarodnu i međuparlamentarnu saradnju i Odbor za ljudska prava. Parlament može u skladu sa Poslovnikom o radu da u zavisnosti od potreba obrazuje i druge odbore, reorganizuje i/ili ukine postojeće. Rad odbora je javan. Audio i video zapisi sa sednica odbora se objavljuju uz dozvolu odbora. Informacije o radu odbora i izveštaji se objavljuju u štampanom glasilu parlamenta. Mili Medžlis ima svoje glasilo, Azerbejdžanske novine (*Azərbaycan qəzeti*), koje se distribuiraju širom zemlje.

Pored odbora, Mili Medžlis u svom sastavu ima i dve komisije – Disciplinsku komisiju i Komisiju za glasanje. Disciplinska komisija se bavi pitanjima prava i obaveza poslanika a Komisija za glasanje se bavi utvrđivanjem rezultata javnog i tajnog glasanja na sednici bez upotrebe računarskog sistema. Obe komisije se sastoje od po 7 članova koji se biraju na godinu dana jer se komisije osnivaju na prvoj sednici novog saziva i svake godine na prvoj sednici prolećnog zasedanja. Predsednik i sekretar komisije se bira iz redova članova komisije. Sednice komisija se održavaju ako je prisutno najmanje 4 člana. Odluke se donose prostom većinom. Ukoliko se poslanik ne slaže sa odlukom neke od komisija može da zatraži i mišljenje na posebnoj sednici Mili Medžlisa.

Pored ovih komisija poslanici mogu da osnuju i privremene komisije uz odobrenje Mili Medžlisa. Poslanici su takođe uključeni i u rad poslaničkih grupa prijateljstva putem kojih ostvaruju međuparlamentarnu saradnju sa oko sedamdeset zemalja u svetu.

Ustavna obaveza Mili Medžilisa je i osnivanje Revizorske komore. Komora je stalno i nezavisno telo koje obavlja kontrolu javnih rashoda Azerbejdžanske Republike. Za obavljanje poslova iz svoje nadležnosti je odgovorna Mili Medžlisu koji postavlja presednika Komore, njegovog zamenika i revizore na period od 7 godina.

Stručne poslove za potrebe rada poslanika obavlja služba parlamenta na čijem čelu je šef službe.

**Postupak za donošenje akata**

Pravo predlaganja zakona i drugih pravnih akata imaju poslanici, Predsednik Azerbejdžanske Republike, Vrhovni sud, 40.000 građana sa pravom glasa, Republički tužilac i Skupština Nahčivanske Autonomne Republike. Predlozi zakona i odluka se stavljaju na glasanje u izvornom obliku. Pravo predlaganja izmena na ove predloge se ostvaruje uz dozvolu ovlašćenog predlagača. O predlozima se glasa u roku od dva meseca osim u hitnom postupku koji je opet određen od strane predlagača. U hitnom postupku rok za glasanje je 20 dana. Izglasani predlozi zakona se podnose Predsedniku Republike radi proglašavanja u roku od 14 dana ili u roku od 24 sata ukoliko je reč o hitnom postupku. Ukoliko nije drugačije propisano zakon stupa na snagu danom objavljivanja u službenom glasilu.

**Statistika i plan rada Mili Medžlisa**

Predlozi zakona se razmatraju na osnovu zakonodavne agende koju odobrava Mili Medžlis odlukom na početku svakog zasedanja. Trenutno je u Mili Medžlisu u toku jesenje zasedanje sa sledećom zaknodavnom agendom:

|  |  |  |  |
| --- | --- | --- | --- |
| **Бр.** | **Naziv predloga zakona** | **Nadležni odbor** | **Nadležno odeljenje** |
| 1 | Zakonodavne inicijative koje podnose Predsednik Azerbejdžanske Republike, Vrhovni sud, Republički tužilac i Skupština Nahičevanske Autonomne Republike | Relevantni odbori | Relevantna odeljenja stručne službe |
| 2 | Paket zakona o budžetu Azerbejdžanske Republike | Relevantni odbori (Vodeći - Odbor za finansijsku politiku) | Odeljenje za finansijska i socijalna pitanja |
| 3 | Predlog zakona o oružanim snagama i drugim oružanim grupama | Odbor za odbranu i bezbednost | Administrativno i zakonodavno odeljenje |
| 4 | Predlog zakona o statusu vojnih lica | Odbor za odbranu i bezbednost | Administrativno i zakonodavno odeljenje |
| 5 | Predlog zakona o poljoprivrednim zadrugama | Odbor za agrarnu politiku | Odeljenje za privredu |
| 6 | Predlog zakona o informativno-savetodavnoj poljoprivrednoj službi | Odbor za agrarnu politiku | Odeljenje za privredu |
| 7 | Predlog zakona o naučnoj delatnosti | Odbor za nauku i prosvetu | Odeljenje za socijalno zakonodavstvo |
| 8 | Predlog zakona o izmenama u administrativnoj podeli Azerbejdžanske Republike | Odbor za regionalna pitanja | Odeljenje za zakonodavstvo državne izgradnje |
| 9 | Predlozi izmena i dopuna zakone | Relevantni odbori | Relevantna odeljenja stručne službe |

Referentni podaci o ukupnom broju donetih akata dostupni na veb strani parlamenta datiraju od 30. decembra 2011. godine:

Zakoni 80

Izmene i dopune zakona 169

Odluke Mili Medžlisa 41

Ukupan broj donetih akata 290

U toku jesenjeg zasedanja u 2011. godini, u periodu od 30. septembra do 30. decembra, na dvanaest redovnih sednica je doneto ukupno 107 akata: usvojene su dve izmene Ustavnog zakona, doneseno je 14 zakona, ratifikovana su 24 međunarodna pravna akta (međunarodni ugovori i konvencije), 60 amandmana je razmatrano, doneseno je 7 odluka.

**Izvori informacija:**

Ambasada Azerbejdžanske Republike u Republici Srbiji: <http://azembassy.rs/sr/>

Chamber of Accounts <http://www.ach.gov.az/?/en/content/342/>

Inter-Parliamentary Union: <http://www.ipu.org/parline-e/reports/2019_E.htm>

Milli Məclisi: <http://www.meclis.gov.az/>

The Constitution of the Republic of Azerbaijan: <http://www.stat.gov.az/menu/3/Legislation/constitution_en.pdf>

Istraživanje uradila:

Jelena Marković

viši savetnik - istraživač